சிவா சின்னப்பொடி

சிவா சின்னப்பொடி (பிறப்பு: டிசம்பர் 12, 1955) ஈழத்தின் மூத்த ஊடகவியலாளரும் எழுத்தாளரும் ஆவார்.

வாழ்க்கைச் சுருக்கம்
வடமராட்சியில் வல்லிபுரம் என்ற கிராமத்தில் சின்னப்பொடி-இலட்சுமி ஆகியோருக்கு மகனாகப் பிறந்த இவரது இயற்பெயர் சிவநேசமுர்த்தி. சாதிய ஒடுக்குமுறைக்கு எதிராகப் போராடிய தனது தந்தையின் நினைவாகத் தனது பெயருடன் அவரது பெயரை இணைத்துச் சிவா சின்னப்பொடி என்று குறிப்பிடுகிறார்.

1970களில் எழுத்துலகில் காலடி வைத்த இவர் சிங்கைத் திவாகரன் என்ற பெயரில் ஐம்பதிற்கும் மேற்பட்ட சிறுகதைகளை இலங்கையில்  வெளிவந்த பத்திரிகைகளில் எழுதியுள்ளார். 1975 முதல் வானொலி, பத்திரிகை, சஞ்சிகை என்று பல துறைகளில் பணியாற்றினார். 1983 இல் ஈழப் போராளிகளால் முதன் முதலில் உருவாக்கப்பட்ட தமிழீத்தின் குரல் வானொலியின் பொறுப்பாளராக, ஒலிபரப்பாளராக 1985 வரை பணியாற்றினார். 1990 இல் பிரான்சுக்கு புலம் பெயர்ந்த பின்னர் ஊடகத்துறை கல்வியை கற்றதுடன் ஈழமுரசு, தாய்நிலம் ஆகிய பத்திரிகைகளில் ஆசிரியராகவும், ரிரிஎன் தொலைக்காட்சியின் முதன்மை செய்தி ஆசிரியராகவும் இருந்தார்.

2012-2015 வரை  ஜிரிவி தொலைக்காட்சியின் செய்தி ஆசிரியராகப் பணியாற்றிய இவர் பல தொடர்களையும் ஆய்வுக் கட்டுரைகளையும் எழுதியுள்ளார். இவர் எழுதிய நினைவழியா வடுக்கள் என்ற தன் வரலாற்று நூல் தற்போது விடியல் பதிப்பக வெளியீடாக வெளிவந்துள்ளது இந்த நூல்  ஒரு தனிமனிதரின் கதை மட்டுமல்ல. இது, ஈழத் தமிழ் சமூகம் தனது வரலாற்றின் இருண்ட பக்கங்களை எதிர்கொள்ளவும், சாதியக் கொடுமைகளைப் பற்றி வெளிப்படையாகப் பேசவும் தூண்டும் ஒரு சவாலான படைப்பு. ஒடுக்கப்பட்ட மக்களின் குரலாகவும், அவர்களது போராட்டத்திற்கான ஒரு ஆயுதமாகவும் இந்நூல் முக்கியத்துவம் பெறுகிறது.

ஸ்டான்போர்ட் பல்கலைக்கழக நூலகம் போன்ற சர்வதேச நிறுவனங்கள் இந்தப் புத்தகத்தை அங்கீகரித்திருப்பது, ஈழத்து  மக்களின் வாழ்வியல் மற்றும் போராட்டங்கள் உலகளாவிய கவனத்தைப் பெறுவதன் அவசியத்தை உணர்த்துகிறது. தற்போது இவரது இரண்டாவது நூலான "பியர் கோல்ட்மன்: ஒரு இருண்ட புயலின் கதை " கடந்த ஜனவரி மாதம்(2026)விடியல் பதிப்பக வெளியீடாக வெளிவந்துள்ளது.  

இந்த நூல், ஒரு தனிமனிதனின் வரலாற்றை மட்டும் பேசாமல், ஒரு காலத்தின் அரசியல் கொந்தளிப்பையும், அறம் சார்ந்த தத்துவக் கேள்விகளையும் நம் முன் வைக்கிறது.

பிரெஞ்சு வரலாற்றில் பியர் கோல்ட்மேன் (Pierre Goldman) ஒரு புதிரான ஆளுமை. அவர் ஒரு யூதர், கம்யூனிஸ்ட் புரட்சியாளர், அறிவுஜீவி, மற்றும் ஒரு ஆயுதமேந்திய கொள்ளையராகவும் அறியப்பட்டவர். இந்த முரண்பாடுகளின் சங்கமமே அவரை ஒரு "இருண்ட புயலாக" மாற்றியது.

கோல்ட்மேன் சிறையில் இருந்தபோது எழுதிய 'Obscure Memories of a Polish Jew Born in France' என்ற நூல் பிரான்சில் பெரும் அதிர்வலைகளை ஏற்படுத்தியது. அதன் சாரத்தை உள்வாங்கி, அந்த எழுத்தில் இருந்த தத்துவார்த்தமான கோபத்தை சிவா சின்னப்பொடி தமிழுக்குக் கொண்டு வந்துள்ளார்.

வெளி இணைப்புகள்
சிவா சின்னப்பொடியின் இணையத்தளம்

பகுப்பு:1955 பிறப்புகள்
பகுப்பு:ஈழத்து எழுத்தாளர்கள்
பகுப்பு:இலங்கைத் தமிழ் ஊடகவியலாளர்கள்
பகுப்பு:பிரான்சியத் தமிழர்